ટૂંકમાં વાતનો સાર એ છે કે, ક્રૂડ ઓઈલની અસર અર્થતંત્ર પર ભયંકાર નકારાત્મક થશે સૌ પ્રથમ તો મોંઘવારી વધશે. પરિવહન સહિતના તમામ ક્ષેત્રોમાં ભાવ વધારો થશે. વ્યાજદર ઘટશે નહીં. ક્રૂડ ઓઈલ ઉપરાંત, ભારતીય અર્થતંત્ર માટે સૌથી મોટું બીજું નેગેટિવ ફેક્ટર મેટલ માર્કેટમાં તેજી છે. આવનારા દિવસોમાં તાંબુ, જસત, એલ્યુમિનિયમ, સ્ટીલ સહિતની તમામ મેટલ મોંઘી થશે. પરિણામે, ઓટો કંપની ભાવ વધારશે. રીયલ એસ્ટેટમાં બિલ્ડિંગોની પડતર કિંમત મોંઘી થશે. આયર્ન ઓર જેવા કાચા માલમાં તીવ્ર ભાવ વધારાને કારણે સ્ટીલ ઈન્ડસ્ટ્રીમાં પણ ભાવ વધશે. અરુણ જેટલી માટે સૌથી ચિંતાજનક બાબત એ છે કે, નાણાકીય ખાધ ૩.૨ ટકાથી વધી ગઈ છે. અર્થતંત્રને સંતુલિત કરવા જેટલી ૫૦,૦૦૦ કરોડની લોન લઈ રહ્યા છે. તો બીજી તરફ જીએસટીનું કલેકશન છેલ્લા પાંચ મહિનામાં ઉત્તરોત્તર ઘટી રહ્યુ છે. ઓગસ્ટમાં ૯૩,૦૦૦ કરોડની સામે ગત મહિને ૮૦,૦૦૦ કરોડની આવક થઈ છે.